b'\n_START_ARTICLE_\nDommer\n_START_SECTION_\nDommere ved de danske domstole\n_START_PARAGRAPH_\nDommere betegnes i Danmark h\xc3\xb8jesteretsdommer, landsdommer eller dommer, alt efter ved hvilken domstol den p\xc3\xa5g\xc3\xa6ldende dommer virker.\n_START_SECTION_\nUddannelse og udn\xc3\xa6vnelse\n_START_PARAGRAPH_\nEn dommer skal v\xc3\xa6re cand.jur. fra et af universiteterne i K\xc3\xb8benhavn, \xc3\x85rhus, Aalborg eller Odense. Erfarne embedsm\xc3\xa6nd fra justitsministeriet eller retsassesorer (en juridisk assistent ved retterne) udn\xc3\xa6vnes oftest til dommere. Dommeren udn\xc3\xa6vnes af Dronningen efter indstilling fra Dommerudn\xc3\xa6vnelsesr\xc3\xa5det. Karrierem\xc3\xa6ssigt har domstolene traditionelt fungeret som et hierarki, hvor dommere f\xc3\xb8rst udn\xc3\xa6vntes til byretterne, derfra rekrutteredes landsdommerne og derfra igen h\xc3\xb8jesteretsdommere. Denne stadig brugte rekrutteringsform suppleres lejlighedsvis med "folk udefra", s\xc3\xa5som fremtr\xc3\xa6dende juridiske forskere og advokater._NEWLINE_For at blive udn\xc3\xa6vnt til dommer i en byret eller landsret skal den p\xc3\xa5g\xc3\xa6ldendes egnethed bed\xc3\xb8mmes af landsretten. Det sker normalt gennem en ni m\xc3\xa5neders tidsbegr\xc3\xa6nset ans\xc3\xa6ttelse (konstitution) i landsretten, hvor man indg\xc3\xa5r i rettens arbejde p\xc3\xa5 lige fod med landsdommerne. I denne periode er man konstitueret dommer._NEWLINE_Udn\xc3\xa6vnelsen til h\xc3\xb8jesteretsdommer f\xc3\xb8lger et gammelt system med fire pr\xc3\xb8vevoteringer (formulering af dom i fire sager), hvor alle andre h\xc3\xb8jesteretsdommere i reglen deltager. Dette g\xc3\xb8r, at H\xc3\xb8jesteret i nogen grad er selvsupplerende.\n_START_SECTION_\nDommerens opgave\n_START_PARAGRAPH_\nSom det ligger i embedets titel, er det dommerens prim\xc3\xa6re opgave at afsige dom, alts\xc3\xa5 at afg\xc3\xb8re retstvister mellem borgere (civilretten) og at afg\xc3\xb8re skyld og udm\xc3\xa5le straf over for borgere, der har forbrudt sig mod landets love (strafferetten). Desuden kan domstolene p\xc3\xa5kende (dvs. afg\xc3\xb8re) sager om \xc3\xb8vrighedens gr\xc3\xa6nser (jf. Grundlovens \xc2\xa7 63)._NEWLINE_Det er normalt ikke dommerens opgave at efterforske sagen og s\xc3\xb8ge at finde frem til fakta, der ikke er lagt frem af parterne (civilret) eller anklagemyndigheden (strafferet). Dog g\xc3\xa6lder inden for strafferetten det materielle sandhedsprincip, hvorefter en dommer er forpligtet til selv at unders\xc3\xb8ge forhold, han eller hun m\xc3\xa5tte finde n\xc3\xb8dvendige for at n\xc3\xa5 frem til den egentlige sandhed i den givne sag. Dette princip g\xc3\xa6lder ikke i civilretten, hvor retten alene kan tr\xc3\xa6ffe afg\xc3\xb8relser p\xc3\xa5 baggrund af det fra sagens parter fremlagte._NEWLINE_Ud over den endelige domsafsigelse er det ogs\xc3\xa5 dommeren, der leder domsforhandlingen (retssagens gang).\n_START_SECTION_\nUdlandet og andet\n_START_PARAGRAPH_\nDommere ved h\xc3\xb8jere domstole er generelt uddannede jurister, mens dommere ved lavere domstole (f.eks. ved lokaldomstole i USA) kan have anden eller slet ingen uddannelse._NEWLINE_Ogs\xc3\xa5 i mere uformelle sammenh\xc3\xa6nge kan betegnelsen dommer bruges, n\xc3\xa5r en person udpeges til/index.php?title=Kategori:Retsv\xc3\xa6senets_embeder&redirect=no at bed\xc3\xb8mme et givet forhold. Det kan f.eks. v\xc3\xa6re ved sportsbegivenheder og konkurrencer.'